A TANÁCS 1151/2007/EK RENDELETE
(2007. szeptember 26.)
Svájcból származó egyes mezőgazdasági termékek behozatalára vonatkozó autonóm és átmeneti közösségi vámkontingensek megnyitásáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 133. cikkére,
tekintettel a Bizottság javaslatára,
mivel:
(1)
Bulgáriának és Romániának az Európai Unióhoz történő csatlakozását követően fenn kell tartani a két új tagállam és Svájc közötti korábbi kétoldalú intézkedések értelmében nyújtott kedvezmények szerint bonyolított mezőgazdasági kereskedelmi forgalmat. A Közösség és Svájc megállapodott abban, hogy tovább folytatja a vámengedmények kiigazítását az Európai Közösség és a Svájci Államszövetség között létrejött, a mezőgazdasági termékek kereskedelméről szóló, 2002. június 1-jén hatályba lépett megállapodás (1) (a továbbiakban: a megállapodás) keretében. Ezen engedmények kiigazítása között szerepel a Svájcból származó földieper (0810 10 00 KN-kód), répa (vagy fehérrépa) és mangold (0709 90 20 KN-kód) behozatalára vonatkozó új közösségi vámkontingens megnyitása.
(2)
A megállapodás 1. és 2. mellékletében szereplő engedmények kiigazítását szolgáló kétoldalú eljárásához időre lesz szükség. Annak érdekében, hogy a kontingens nyújtotta előnyök az említett kiigazítások hatálybalépéséig biztosítottak legyenek, helyénvaló autonóm és átmeneti alapon megnyitni az említett vámkontingenseket.
(3)
A Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló, 1993. július 2-i 2454/93/EGK bizottsági rendelet (2) rendelkezik a vámkontingensek igazgatási rendszeréről. Az e rendelettel megnyitott vámkontingenseket a Bizottságnak és a tagállamoknak a fenti rendszerrel összhangban kell igazgatniuk.
(4)
A megállapodás 4. cikkében előírt származási szabályok alkalmazandók,
ELFOGADTA EZT A RENDELETET:
1. cikk
(1) Autonóm és átmeneti alapon vám alkalmazása nélküli közösségi vámkontingens kerül megnyitásra évente a január 1-jétől december 31-ig terjedő időszakra a Svájcból származó, 0810 10 00 KN-kód alá tartozó termékekre vonatkozóan.
A kontingens sorszáma 09.0948. Az éves mennyiség 200 tonna nettó tömeg.
(2) Autonóm és átmeneti alapon vám alkalmazása nélküli közösségi vámkontingens kerül megnyitásra évente a január 1-jétől december 31-ig terjedő időszakra a Svájcból származó, 0709 90 20 KN-kód alá tartozó termékekre vonatkozóan.
A kontingens sorszáma 09.0950. Az éves mennyiség 300 tonna nettó tömeg.
(3) 2007-ben az (1) és (2) bekezdésben megállapított vámkontingens a szeptember 1-től december 31-ig terjedő időszakra kerül megnyitásra, de az (1) és (2) bekezdésben megállapított teljes éves mennyiségre vonatkozik.
(4) Az (1) és (2) bekezdésben megállapított vámkontingensek 2009. december 31-én vesztik hatályukat.
(5) Az (1) és (2) bekezdésben említett termékekre az Európai Közösség és a Svájci Államszövetség között létrejött, a mezőgazdasági termékek kereskedelméről szóló megállapodás 4. cikkében előírt származási szabályok alkalmazandók.
2. cikk
Az 1. cikkben megállapított vámkontingenseket a Bizottság a 2454/93/EGK rendelet 308a., 308b. és 308c. cikkével összhangban kezeli.
3. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ezt a rendeletet 2007. szeptember 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. szeptember 26-án.